Source: http://www.danovecentrum.sk/clanok-z-titulky/postupenie-a-zapocitanie-pohladavok-v-jednoduchom-uctovnictve-aktualita-5-2018.htm
Timestamp: 2019-05-21 12:32:24+00:00

Document:
Daňové centrum - Postúpenie a započítanie pohľadávok v JÚ
Dátum publikácie:31. 5. 2018
Postúpením pohľadávky dochádza k zmene v osobe veriteľa. Pôvodný veriteľ (postupca) svoju pohľadávku voči dlžníkovi postúpi novému veriteľovi (postupníkovi).
Postupník nadobúda pohľadávku spolu s jej príslušenstvom a so všetkými právami, ktoré sú s ňou spojené. Postúpiť pohľadávku je možné odplatne alebo bezodplatne. U postupcu je hodnota postúpenej pohľadávky súčasťou základu dane. Jednou z možností zániku pohľadávok medzi dvoma obchodnými partnermi je aj ich vzájomné započítanie.
Započítanie je formou bezhotovostného vyrovnania, ktoré sa nevykoná skutočným plnením, ale odpočítaním vzájomných pohľadávok veriteľa a dlžníka. Započítaná hodnota je súčasťou základu dane.
Príklad k účtovaniu a k výške základu dane z príjmov
Podnikateľ – postupník na základe zmluvy zo dňa 15. 11. 2017 nadobudol pohľadávku v menovitej hodnote 15 000 € postúpením v obstarávacej cene vo výške 10 000 €. Postupcovi uhradil dohodnutú sumu 13. 12. 2017. Od dlžníka vyinkasoval pohľadávku vo výške 15 000 € dňa 18. 4. 2018.
Postup účtovania bude nasledovný:
v knihe záväzkov vznik záväzku voči postupcovi vo výške 10 000 €,
v knihe pohľadávok vznik pohľadávky voči dlžníkovi v obstarávacej cene 10 000 € aj v menovitej hodnote 15 000 €,
13. 12. 2017:
v peňažnom denníku úhradu postupcovi vo výške 10 000 € ako výdavok neovplyvňujúci základ dane,
v knihe záväzkov zánik záväzku voči postupcovi vo výške 10 000 €,
18. 4. 2018:
v peňažnom denníku inkaso pohľadávky od dlžníka vo výške 15 000 € ako príjem zahrnovaný do základu dane v členení ostatný príjem, v knihe pohľadávok zánik pohľadávky voči dlžníkovi v obstarávacej cene 10 000 € aj v menovitej cene 15 000 €,
v peňažnom denníku v rámci uzávierkových účtovných operácií výdavok zahrnovaný do základu dane v členení ostatné výdavky vo výške 10 000 €, t. j. vo výške príjmu z inkasa pohľadávky od dlžníka, najviac do výšky sumy zaplatenej postupníkovi za pohľadávku nadobudnutú postúpením.
Podnikateľ – postupník úhradu obstarávacej ceny pohľadávky účtuje ako výdavok neovplyvňujúci základ dane. Základ dane znižuje o zaplatenú obstarávaciu cenu pohľadávky nadobudnutej postúpením až v roku 2018, kedy pohľadávku od dlžníka vyinkasoval. Rozdiel medzi výškou inkasovanej sumy od dlžníka a sumy zaplatenej za nadobudnutie pohľadávky (5 000 €) je súčasťou základu dane v roku 2018.
Príklad k posúdeniu DPH
Podnikateľ – platiteľ DPH, ktorý uplatňuje osobitnú úpravu uplatňovania dane na základe prijatia platby za dodanie tovaru a služby podľa § 68d zákona o DPH, dodal odberateľovi tovar v hodnote 1 800 € s DPH. Odberateľ faktúru v lehote splatnosti nezaplatil, preto podnikateľ (postupca) pohľadávku postúpil inému podnikateľovi platiteľovi dane (postupníkovi) v cene 1 800 €.
Z pohľadu zákona o DPH:
daňová povinnosť podnikateľovi (dodávateľovi) vznikla dňom postúpenia pohľadávky vo výške 300 €,
právo na odpočítanie dane pri splnení podmienok podľa § 49 – § 51 zákona o DPH vzniklo:
odberateľovi, ktorý uplatňuje bežný režim DPH dňom postúpenia pohľadávky vo výške 300 €, alebo
podnikateľovi, ktorý uplatňuje osobitnú úpravu uplatňovania dane na základe prijatia platby za dodanie tovaru a služby podľa § 68d zákona o DPH a za dodaný tovar zaplatí postupníkovi, dňom zaplatenia vo výške 300 € pri úhrade záväzku v plnej výške,
samotné postúpenie pohľadávky (1 800 €) nie je podľa § 10 ods. 2 písm. b) zákona o DPH predmetom dane a v daňovom priznaní k DPH sa neuvádza.
1. Postúpenie pohľadávok v jednoduchom účtovníctve
2. Započítanie pohľadávok v jednoduchom účtovníctve
Komentár k § 14 oznámenia 628/2007 Z. z.
5. Účtovanie príjmov zahrnovaných do základu dane v sústave JÚ

References: § 68
 § 49
 § 51
 § 68
 § 10
 § 14